**Broj: 711-I-1165-M-86/19-02-8**

Zagreb, 31. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Mirele Ahmetović, općinske načelnice Općine Omišalj, za davanjem mišljenja Povjerenstva,** na 51. sjednici, održanoj 31. svibnja 2019.g., daje sljedeće

**MIŠLJENJE**

**I. Dužnosnica Mirela Ahmetović, općinska načelnica Općine Omišalj, može kao privatna fizička osoba financirati obavljanje građevinskih radova na obiteljskoj kući u vlasništvu njene majke, a koje će izvoditi obrt za graditeljstvo TADIĆ GRADNJA koji je istodobno u poslovnom odnosu s Općinom Omišalj, na temelju Ugovora o obavljanju komunalnih poslova održavanja javnih površina na području Općine Omišalj od 20. travnja 2018.g., s obzirom da navedeno ne predstavlja situaciju sukoba interesa niti postupanje suprotno odredbama ZSSI-a.**

**II. Nakon angažiranja obrta za graditeljstvo TADIĆ GRADNJA za izvođenje radova na obiteljskoj kući dužnosnice Mirele Ahmetović, dužnosnica je obvezna voditi računa o zaštiti vlastite vjerodostojnosti i integriteta, pazeći da ne bi bila dovedena u pitanje njezina nepristranost u odnosu na navedeni obrt.**

Obrazloženje

Zahtjev za davanjem mišljenja Povjerenstva podnijela je dužnosnica Mirela Ahmetović, općinska načelnica Općine Omišalj. U knjigama ulazne pošte zahtjev je zaprimljen pod poslovnim brojem: 711-U-2052-M-86/19-01-1 dana 16. svibnja 2019.g., povodom kojeg se vodi predmet broj M-86/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da je Mirela Ahmetović obnašala dužnost općinske načelnice Općine Omišalj u mandatu 2013.-2017. te da istu dužnost obnaša i u mandatu 2017.-2021., stoga je dužnosnica Mirela Ahmetović povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnica navodi da je njezina majka vlasnica obiteljske kuće u Omišlju u kojoj i sama živi te da ove godine majka dužnosnice planira ugovoriti izvođenje građevinskih radova rekonstrukcije obiteljske kuće. Navedene radove zajednički bi financirale dužnosnica i njena majka u koju svrhu bi dužnosnica ugovorila stambeni kredit. Za navedenu adaptaciju majka dužnosnice angažirala bi obrt za graditeljstvo TADIĆ GRADNJA koji s Općinom Omišalj ima zaključen Ugovor o obavljanju komunalnih poslova održavanja javnih površina na području Općine Omišalj i Dodatak I Ugovora o obavljanju komunalnih poslova održavanja javnih površina na području Općine Omišalj koje je dužnosnica dostavila u privitku zahtjeva. Dužnosnica od Povjerenstva traži mišljenje je li navedeno u skladu s načelima obnašanja javnih dužnosti

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Prema članku 2. stavku 2. ZSSI-a sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisno je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Povjerenstvo obrazlaže da dužnosnica kada nastupa u svojstvu građanina te majka dužnosnice kao član njene obitelji, imaju pravo, kao i svaka druga fizička osoba, samostalno odlučiti koji pravni subjekt će izvoditi radove na njihovoj obiteljskoj kući te se ne može utvrditi da bi dužnosnica Mirela Ahmetović, financiranjem radova na njenoj obiteljskoj koje će izvoditi obrt za graditeljstvo TADIĆ GRADNJA, angažiran od strane dužnosničine majke, bila u sukobu interesa samo iz razloga šti isti obrt obavlja komunalne poslove za Općinu Omišalj.

U opisanoj situaciji međutim mogla bi se stvoriti percepcija da će obrt TADIĆ GRADNJA zbog toga što ga je dužnosnica angažirala za obavljanje komunalnih djelatnosti za Općinu Omišalj, neke od radova ili usluga dužnosnici, kao privatnoj fizičkoj osobi ili dužnosničinoj majci pružiti besplatno ili povoljnije u odnosu na ostale građane.

Navedena percepcija može se otkloniti na način da dužnosnica sve pružene usluge i izvedene radove plati na vrijeme i sukladno cjeniku navedenog obrta po kojem radove i usluge plaćaju i svi ostali korisnici istih te da račune predoči zainteresiranim osobama, ukoliko to od nje bude zatraženo.

Povjerenstvo stoga upućuje dužnosnicu da, nakon angažiranja obrta za graditeljstvo TADIĆ GRADNJA za izvođenje radova na njenoj obiteljskoj kući, vodi računa o zaštiti vlastite vjerodostojnosti i integriteta, pazeći da ne bi bila dovedena u pitanje njezina nepristranost u odnosu na navedeni obrt.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Mirela Ahmetović, elektronička dostava
2. Objava na internetskoj stranici Povjerenstva
3. Pismohrana